b'\n_START_ARTICLE_\nLadislav I. Ogrski\n_START_SECTION_\nPrva leta\n_START_PARAGRAPH_\nLadislav je bil sin ogrskega kralja B\xc3\xa9le I. Mati je bila po imenu neznana poljska princesa, ki je bila sestra poljskega kralja Kazimirja I. Zaradi bojev za ogrski prestol je o\xc4\x8de skupaj z Ladislavovima stricema Leventejem in Andrejem okrog leta 1037 zbe\xc5\xbeal na \xc4\x8ce\xc5\xa1ko in od tam na Poljsko, kjer jih je sprejel kralj Mieszko II. Verjetno se je na Poljskem rodil tudi Ladislav. O\xc4\x8detu B\xc3\xa9li so se med drugimi rodili \xc5\xa1e sinovi G\xc3\xa9za in Lampret. Ena od B\xc3\xa9lovih h\xc4\x8dera je bila Helena Lepa (mad\xc5\xbearsko Ilona , hrva\xc5\xa1ko Jelena Lijepa), ki je postala \xc5\xbeena hrva\xc5\xa1kega kralja Dimitrija Zvonimirja._NEWLINE_Dru\xc5\xbeina se je kmalu vrnila na Ogrsko, saj so leta 1046 ogrski velika\xc5\xa1i o\xc4\x8deta in oba strica poklicali nazaj na Ogrsko, kjer je bil B\xc3\xa9lov brat Andrej izbran za ogrskega kralja. Andrej je prvotno za naslednika izbral Ladislavovega o\xc4\x8deta B\xc3\xa9lo in v ta namen B\xc3\xa9lo imenoval za vojvodo, v njegovo Nitransko vojvodino pa je vklju\xc4\x8dil sever in vzhod Ogrske, kar je pomenilo tretjino ogrskega kraljestva (Tercia pars Regni). Ko se je Andreju rodil sin Salomon, so se odnosi med Andrejem in B\xc3\xa9lo poslab\xc5\xa1ali. B\xc3\xa9la se je pred bratom pravo\xc4\x8dasno umaknil na Poljsko. Tam je o\xc4\x8de na\xc5\xa1el zaveznika v poljskem vladarju Boleslavu II. (1058-1079), tako da se je B\xc3\xa9la leta 1060 na Ogrsko vrnil z mo\xc4\x8dno poljsko podporo in porazil Andreja. Princa je podprla ve\xc4\x8dina ogrskih velika\xc5\xa1ev.\n_START_SECTION_\nLadislav kot kraljevi\xc4\x8d\n_START_PARAGRAPH_\nLadislavov o\xc4\x8de je tega leta postal novi ogrski kralj, toda njegovo vladanje je bilo kratkega veka. Andrejeva vdova in Andrejev sin Salomon sta namre\xc4\x8d na\xc5\xa1la zato\xc4\x8di\xc5\xa1\xc4\x8de na Henrikovem nem\xc5\xa1kem cesarskem dvoru, cesar pa je preko svojega varovanca Salomona sku\xc5\xa1al imeti vpliv na izbiro ogrskega vladarja. Leta 1063 se je cesar odlo\xc4\x8dil za voja\xc5\xa1ki spopad z ogrskim vladarjem, toda B\xc3\xa9la se je \xc5\xa1e pred spopadom smrtno ponesre\xc4\x8dil na svojem dvoru, tako da do klju\xc4\x8dnega spopada sploh ni pri\xc5\xa1lo, \xc4\x8deprav so cesarske sile \xc5\xbee vdrle v dr\xc5\xbeavo._NEWLINE_Ladislav in njegovi bratje so sedaj ponovno be\xc5\xbeali v tujino. Novi kralj Salomon je v spremstvu cesarskih enot prispel v Sz\xc3\xa9kesfeh\xc3\xa9rv\xc3\xa1r, kjer se je dal kronati. Toda po umiku nem\xc5\xa1kega vladarja so se Ladislav in njegova brata na Ogrsko vrnili v spremstvu poljskih \xc4\x8det. Ogrsko plemstvo je uvidelo, da bi novi notranji boji oslabili dr\xc5\xbeavo in so zato kralja Salamona in tri B\xc3\xa9love sinove prepri\xc4\x8dali v pomiritev.\n_START_SECTION_\nLadislav v poznih letih\n_START_PARAGRAPH_\nPo smrti brata G\xc3\xa9ze se je Ladislav povzpel na ogrski prestol. Bil je impresiven vladar, saj je bil po fizi\xc4\x8dni konstituciji orjak, zelo visok in nadpopre\xc4\x8dno fizi\xc4\x8dno mo\xc4\x8dan. Ladislav se je leta 1077 poro\xc4\x8dil z Adelajdo (nem\xc5\xa1ko Adelaide), h\xc4\x8derjo vojvode Rudolfa \xc5\xa0vabskega. Rodili sta se mu dve h\xc4\x8deri, ena (po imenu neznana) h\xc4\x8di se je poro\xc4\x8dila z Vladimirjem Volinjskim, druga h\xc4\x8di Piro\xc5\xa1ka pa se je preimenovana v Ireno poro\xc4\x8dila z bizantinskim cesarjem Ivanom II. Komnenom. Ker Ladislav ni imel lastnih sinov, je vzgajal G\xc3\xa9zina sinova Kolomana in \xc3\x81lmo\xc5\xa1a. \xc3\x81lmo\xc5\xa1a je dolo\xc4\x8dil za kralja v Slavoniji, Kolomana pa za \xc5\xa1kofa v V\xc3\xa1radu. To je bilo pri\xc4\x8dakovati tudi zaradi tega, ker je \xc3\x81lmo\xc5\xa1u kot najstarej\xc5\xa1emu G\xc3\xa9zinemu sinu nasledstvo pripadalo po na\xc4\x8delu primogeniture. Ladislav je leta 1095 je vodil pohod proti \xc4\x8de\xc5\xa1kemu kralju, a je med pohodom zbolel in umrl. Umrl naj bi v Nitri, njegov grob pa le\xc5\xbei v Nagyv\xc3\xa1radu (danes Oradea v Romuniji). Po nepojasnjenih okoli\xc5\xa1\xc4\x8dinah ga je na prestolu namesto starej\xc5\xa1ega \xc3\x81lmo\xc5\xa1a nasledil Koloman.\n_START_SECTION_\nPomiritev s kraljem Salomonom\n_START_PARAGRAPH_\nPod pritiski ogrskega plemstva, ki je \xc5\xbeelelo ohraniti stabilnost v kraljestvu, je bil 20. julija 1064 sklenjen dogovor, da Salomonu pripada vloga ogrskega kralja, G\xc3\xa9za postane Nitranski vojvoda nad tretjino ogrskega kraljestva na severu in vzhodu, Ladislav pa dobi v upravo podro\xc4\x8dje Bihar (danes \xc5\xbeupanija Hajd\xc3\xba-Bihar in sosednja romunska pokrajina Bihar) Pomiritev odnosov z vladarjem je vodila v zunanjepoliti\xc4\x8dne uspehe kraljestva. Na jugu so se Mad\xc5\xbeari uspe\xc5\xa1no vpletali v boj za vpliv nad podro\xc4\x8djem stare Slavonije, ki se je raztezala od Drave do Gvozda, in za vpliv nad podro\xc4\x8djem stare Hrva\xc5\xa1ke ju\xc5\xbeno od Gvozda. V tem \xc4\x8dasu je bil kasnej\xc5\xa1i hrva\xc5\xa1ki kralj Dimitrij Zvonimir slavonski ban. Ta je bil sorodstveno povezan z \xc3\x81rp\xc3\xa1dovci, saj je bila njegova \xc5\xbeena Helena Lepa h\xc4\x8di B\xc3\xa9le I., s tem pa Salomonova sestri\xc4\x8dna in sestra G\xc3\xa9ze, Ladislava in Lampreta. V tem \xc4\x8dasu so Koro\xc5\xa1ci/Karantanci za kratek \xc4\x8das uspeli raz\xc5\xa1iriti svojo oblast nad del bizantinske Dalmacije, ki je obsegal istransko, Meranijo, kvarnerske otoke in Hrva\xc5\xa1ko primorje. Po smrti Ulrika Weimar-Orlamundeja leta 1070 je Zvonimirju prav s pomo\xc4\x8djo Ogrske uspelo Karantancem oz. Koro\xc5\xa1cem iztrgati njihove pridobitve in svojo oblast raz\xc5\xa1iriti na Hrva\xc5\xa1ko primorje in na otoke Krk, Rab in Osor. Vloga Dimitrija Zvonimirja se je okrepila tudi na hrva\xc5\xa1kem dvoru, saj je bil od leta 1070 sovladar Petra Kre\xc5\xa1imira IV. Ti dogodki so predstavljali politi\xc4\x8dno osnovo, da so si vladarji iz dinastije \xc3\x81rp\xc3\xa1dovcev \xc5\xbee kmalu pridobili trdno oblast nad Slavonijo, nato pa tudi hrva\xc5\xa1ko krono. Mad\xc5\xbeari so bili uspe\xc5\xa1ni tudi na vzhodu, kjer so leta 1068 kralj in trije princi premagali Pe\xc4\x8denege, leta 1071 pa so s skupnimi mo\xc4\x8dmi osvojili pomembno bizantinsko trdnjavo, ki so jo Mad\xc5\xbeari imenovali N\xc3\xa1ndorfeh\xc3\xa9rv\xc3\xa1r (dana\xc5\xa1nji Beograd). V bojih s Pe\xc4\x8denegi se je \xc5\xa1e prav posebej izkazal Ladislav.\n_START_SECTION_\nSpor z ogrskim kraljem Salomonom\n_START_PARAGRAPH_\nToda odnos med kraljem in tremi princi se je kmalu po zmagah skrhal. Pod vpra\xc5\xa1anjem se je zna\xc5\xa1la celo G\xc3\xa9zina vojvodska oblast, ki si jo je hotel \xc5\xbeupan Vid, kraljevi svetovalec, pridobiti zase. Od leta 1072 so bile razmere na Ogrskem \xc5\xbee v znamenju spopadov, leta 1074 pa je na Ogrskem pri\xc5\xa1lo do prave dr\xc5\xbeavljanske vojne, v kateri je Salomon sprva \xc5\xa1e uspel premagati vojsko princa G\xc3\xa9ze, vendar so v naslednjem ve\xc4\x8djem in odlo\xc4\x8dilnem boju zdru\xc5\xbeene \xc4\x8dete G\xc3\xa9ze in Ladislava premagale kraljevo vojsko. Salomon je s krono in zakladnico zbe\xc5\xbeal v Avstrijo (ki je tedaj obsegala le ozemlje dana\xc5\xa1nje Zgornje in Spodnje Avstrije).\n_START_SECTION_\nVojvoda nad vojvodino Tercia pars regni (Nitransko vojvodino)\n_START_PARAGRAPH_\nV \xc4\x8dasu kratkotrajne vladavine Ladislavovega brata G\xc3\xa9ze (1074-1077) je Ladislav vladal Nitranski vojvodini. Nitranska vojvodina je obsegala ve\xc4\x8d kot tretjino ogrskega kraljestva (zato se je imenovala tudi Tercia pars regni) na severu in vzhodu.\n_START_SECTION_\nUpravljanje in utrjevanje ogrske dr\xc5\xbeave\n_START_PARAGRAPH_\nOgrski kralj G\xc3\xa9za je ob svoji smrti leta 1077 zapustil dva mladoletna sinova, Kolomana in \xc3\x81lmo\xc5\xa1a, zato je prestol po na\xc4\x8delu stare\xc5\xa1instva, po katerem prestol deduje najstarej\xc5\xa1i vladarjev sorodnik, brez nemirov zasedel brat Ladislav._NEWLINE_Ladislav se je uspel povezati z nasprotniki svetorimskega cesarja Henrika IV., ki je na ogrskem prestolu hotel ponovno videti Salomona. Za kratek \xc4\x8das se je povezal celo s Salomonom, ki pa je proti njemu koval zaroto, zato ga je dal zapreti v vi\xc5\xa1egrajskem stolpu.Od tam je Salomon uspel pobegniti in je leta 1087 umrl nekje na Hrva\xc5\xa1kem, oziroma v neki bitki na Balkanu. V prvem obdobju vladavine se je spopadal s Pe\xc4\x8denegi, pri katerih je rovaril Salomon, a je njihove napade uspel odbiti. S Salomonovo smrtjo leta 1087 pa se je v mad\xc5\xbearski zgodovini kon\xc4\x8dalo dolgo notranjepoliti\xc4\x8dno konfliktno obdobje, ki je sledilo smrti kralja \xc5\xa0tefana. Posledici te umiritve sta bili notranje utrjevanje kraljestva in zunanjepoliti\xc4\x8dni uspehi._NEWLINE_Na notranjepoliti\xc4\x8dnem podro\xc4\x8dju je Ladislav je z mo\xc4\x8dno roko naredil konec razgrajanju in s strogimi zakoni v dr\xc5\xbeavi zagotovil varnost in red. Izdal je kar tri knjige statutov. Posebej je vladar s strogimi kaznimi \xc5\xa1\xc4\x8ditil institut zasebne lastnine.  \xc4\x8ce je npr. kdo ukradel premo\xc5\xbeenje, vredno ve\xc4\x8d od ene koko\xc5\xa1i, je bil obsojen na smrt. Toda po drugi strani je uvedel navzkri\xc5\xbeno zasli\xc5\xa1evanje zaprise\xc5\xbeenih pri\xc4\x8d.V njegovem obdobju se je dokon\xc4\x8dno izoblikoval tudi sistem kraljevih \xc5\xbeupanij, ki ga je vzpostavil \xc5\xbee \xc5\xa0tefan I. Vladar je vsake dve leti koval novo serijo dr\xc5\xbeavnega denarja. Najve\xc4\x8dji del njegovih dohodkov so tedaj predstavljale naturalne dajatve, vendar zaradi trgovine na daljavo tudi carine, pa tudi monopol nad izvozom konjev. Dobro premi\xc5\xa1ljena vladarjeva poteza je bila tudi, da so \xc5\xa0tefana I., njegovega sina Emerika in \xc5\xa1kofa Gell\xc3\xa9rta leta 1083 razglasili za svetnika, dejanje, ki je slu\xc5\xbeilo utrjevanju ogrskega kraljestva.\n_START_SECTION_\nUspehi v zunanji politiki: osvajanje Slavonije in vdor na staro Hrva\xc5\xa1ko\n_START_PARAGRAPH_\nLadislav se je zlasti po smrti Salomona uveljavil tudi v zunanji politiki. Ladislava so sorodstvene vezi povezovale s hrva\xc5\xa1kim kraljem Dimitrijem Zvonimirjem. Po smrti Dimitrija Zvonimirja leta 1089 so Mad\xc5\xbeari sku\xc5\xa1ali Hrva\xc5\xa1ko pridobiti zase, hrva\xc5\xa1ka politika pa se je razdelila na\xc2\xa0\xc2\xbbogrsko\xc2\xab\xc2\xa0in\xc2\xa0\xc2\xbbnarodno\xc2\xab\xc2\xa0stranko. Privr\xc5\xbeenci kraljice Helene Lepe, Ladislavove sestre, so sku\xc5\xa1ali prestol zagotoviti Ladislavu, te na\xc4\x8drte pa je pokvarila akcija \xc5\xa0tefana II., ki je bil ne\xc4\x8dak hrva\xc5\xa1kega kralja Petra Kre\xc5\xa1imirja IV. in zadnji plemenita\xc5\xa1 iz vrst Trpimirovi\xc4\x87ev. \xc5\xa0tefan II. je uspel priti iz samostana, kamor ga je dal zapreti \xc5\xbee hrva\xc5\xa1ki kralj Peter Kre\xc5\xa1imir IV. in postal je novi hrva\xc5\xa1ki kralj. Kot ka\xc5\xbee pa \xc5\xa0tefan II. ni imel prave mo\xc5\xbenosti za vladavino na Hrva\xc5\xa1kem in je bil morda tudi bolan. Zvonimirjeva \xc5\xbeena Helena Lepa mu ni priznala pravice do prestola in se je zavzemala, da bi zavladal njen brat Ladislav._NEWLINE_Kakorkoli \xc5\xbee- \xc5\xa0tefanova vladavina je bila zelo kratkotrajna, saj je umrl \xc5\xbee leta 1091, po njegovi smrti pa je na Hrva\xc5\xa1kem zavladala velika zmeda, v kateri sta se za nasledstvo borili protiogrska stranka in ogrska stranka, ki naj bi delovala pod Heleninim vodstvom. Helena Lepa naj bi se domnevno iz Hrva\xc5\xa1ke umaknila v Slavonijo in od tam poklicala na pomo\xc4\x8d svojega brata Ladislava I. Tudi, \xc4\x8de je Helenina vloga pretirana, pa je vsekakor res, da je njena sorodstvena povezava z ogrsko vladarsko hi\xc5\xa1o Mad\xc5\xbearom omogo\xc4\x8dila vme\xc5\xa1avanje v notranjo politiko tedanje hrva\xc5\xa1ke dr\xc5\xbeave. \xc4\x8ce ogrskega kralja ni poklicala na pomo\xc4\x8d kar Helena, smo lahko gotovi, da so to storili Helenina stranka in dalmatinska mesta._NEWLINE_Toda ogrski vladar se je v boj za hrva\xc5\xa1ko krono vpletel brez soglasja pape\xc5\xbea Urbana II. in bizantinskega cesarja Alekseja I. Komnena. Sprva je vpad potekal gladko: Ladislav je leta 1091 (ali 1092) brez ve\xc4\x8djega odpora zasedel staro Slavonijo. Tam je svojega ne\xc4\x8daka \xc3\x81lmo\xc5\xa1a postavil za slavonskega vojvodo oziroma celo za\xc2\xa0\xc2\xbbkralja\xc2\xab Ladislavu je v Slavoniji celo za\xc4\x8del uvajati \xc5\xbeupanijski sistem po ogrskem vzoru, obenem pa je ustanovil zagreb\xc5\xa1ko \xc5\xa1kofijo. Slavonijo so po zasedbi sicer ves \xc4\x8das posebej upravljali, pod \xc3\x81lmo\xc5\xa1em kot vojvodino, kasneje pa so obnovili hrva\xc5\xa1ko-slavonsko pravno institucijo banstva. Tudi poznej\xc5\xa1i vladarji so upo\xc5\xa1tevali posebnosti hrva\xc5\xa1ke ozemeljske organiziranosti in rabo hrva\xc5\xa1kega jezika._NEWLINE_Skoraj hkrati z osvojitvijo Slavonije je leta 1091 (ali 1092) Ladislav zasedel del hrva\xc5\xa1kega Primorja, \xc4\x8de ne celo ve\xc4\x8dine Hrva\xc5\xa1ke. Toda \xc4\x8deprav je Ladislav za kratek \xc4\x8das uspel vdreti tudi na ozemlje stare Hrva\xc5\xa1ke, se je moral nadaljnjemu prodoru odre\xc4\x8di zaradi napada Kumanov, ki jih je nadenj verjetno na\xc5\xa1\xc4\x8duval bizantinski cesar Aleksej I. Komnen. V Dalmaciji in na Hrva\xc5\xa1kem se je poleg tega bene\xc5\xa1ki vpliv tako okrepil, da se je do\xc5\xbe razgla\xc5\xa1al ne le za kneza Dalmacije, ampak tudi \xc5\xbee za kneza Hrva\xc5\xa1ke. V tak\xc5\xa1nih razmerah je Hrvatom, ki so bili verjetno povezani z bizantinskim cesarjem Aleksejem, za svojega vladarja uspelo izbrati Petra .  Morda je temu vladarju za kratek \xc4\x8das celo uspelo, da je \xc3\x81lmo\xc5\xa1a pregnal in obnovil hrva\xc5\xa1ko oblast nad staro Slavonijo._NEWLINE_S protiogrskim gibanjem na Hrva\xc5\xa1kem je opravil \xc5\xa1ele Ladislavov naslednik Koloman. Ladislav je namre\xc4\x8d leta 1095 vodil pohod proti \xc4\x8de\xc5\xa1kemu kralju, a je med njim zbolel in umrl.\n_START_SECTION_\nLadislav Sveti\n_START_PARAGRAPH_\nLeta 1192 so Ladislava razglasili za svetega. Sv. Ladislav goduje 27. junija, velja pa za za\xc5\xa1\xc4\x8ditnika Mad\xc5\xbearske in za za\xc5\xa1\xc4\x8ditnika pred kugo. Nenavadno je, da je Sv. Ladislav kot svetnik v\xc4\x8dasih upodobljen z bojnim kladivom. Sicer pa je njegov simbol tudi dolgi me\xc4\x8d. O Sv. Ladislavu so se na Mad\xc5\xbearskem sicer \xc5\xbee kmalu spletle \xc5\xa1tevilne legende.\n_START_SECTION_\nLadislav v legendah\n_START_PARAGRAPH_\nPo eni od legend naj bi Ladislav med molitvijo lebdel nad tlemi. Med nekim obleganjem naj bi Ladislav molil za vodo, njegov konj pa naj bi s kopiti udaril na zemljo, ven pa naj bi pritekla voda. Spet drugi\xc4\x8d naj bi se Ladislavova vojska umaknila pred preganjalci tako, da je njegov konj po opravljeni molitvi z nogami udaril v tla in v gori se je odprla soteska, skozi katero se je umaknila ogrska vojska. Ladislavu med drugim \xc5\xbee od druge polovice 14. stoletja pripisujejo tudi dogodek, ki naj bi se zgodil leta 1345, ko so se Mad\xc5\xbeari vojskovali z Mongoli. Tedaj naj bi se zgodil \xc4\x8dude\xc5\xbe z njegovimi relikijami- in sicer naj bi Ladislavova glava bila videti kot \xc5\xbeiva. Podobno kot Sv. Jakob se je po svoji smrti tudi Ladislav med bitko pojavil na \xc4\x8delu ogrske vojske. Zelo znana je legenda, ki je nastala v 13. stoletju, in ki govori o boju Sv. Ladislava s poganskim Kumanom, ki je med plenilskim pohodom ugrabil in posilil mlado \xc5\xbeensko. V Ladislavovih bojih s Kumani se zgodovinska osnova prelije v mit. Tako naj bi Kumanom, ki se bojujejo z Ladislavom, iz ust pri\xc5\xa1el ogenj ali pa hudi duh. Znana je tudi legenda o zdravilni zeli, po kateri naj bi Ladislav v zrak izstrelil pu\xc5\xa1\xc4\x8dico, in ko naj bi ta padla na tla in zadela dolo\xc4\x8deno rastlino, bi ta rastlina postala zdravilna ter bi pozdravila vse bolezni. Pu\xc5\xa1\xc4\x8dica naj bi pristala na encijanu. Legende, ki so se o Ladislavu spletale \xc5\xbee v 13. stoletju, so od 14. stoletja dalje prikazane tudi na srednjeve\xc5\xa1kih stenskih poslikavah, pa tudi v Ogrskem an\xc5\xbeuvinskem legendariju.'